DA Den Europæiske Unions Tidende C 200/3

Meddelelse om den fritagelse for antidumpingtold på importen af glyphosat afsendt fra Taiwan, som et selskab i Taiwan blev indrømmet

(2005/C 200/03)

Kommissionen har modtaget oplysninger om et taiwansk selskab, der blev indrømmet fritagelse fra de antidumpingforanstaltninger, der i 2002 blev udvidet til at omfatte glyphosat afsendt fra Taiwan.

1. Vare og gældende foranstaltninger

Den pågældende vare er glyphosat, der angives under KN-kode ex 2931 00 95 og ex 3808 30 27.

Rådet indførte ved forordning (EF) nr. 368/1998 (1) endelige antidumpingforanstaltninger på importen af glyphosat med oprindelse i Folkerepublikken Kina, i det følgende benævnt »Kina«. Efter en omgåelsesundersøgelse i henhold til artikel 13 i Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (2), i det følgende benævnt grundforordningen, udvidede Rådet i januar 2002 ved forordning (EF) nr. 163/2002 (3) tolden på importen af glyphosat med oprindelse i Kina til også at omfatte importen af glyphosat, der afsendes fra Malaysia og Taiwan (uanset at det er angivet som havende oprindelse i Malaysia eller Taiwan) med undtagelse af de varer, der fremstilles af Sinon Corporation i Taiwan og et bestemt navngivent selskab i Malaysia.

Efter undersøgelserne i henhold til artikel 11, stk. 2 og 3, i grundforordningen indførte Rådet ved forordning (EF) nr. 1683/2004 (4) en endelig antidumpingtold på importen af glyphosat med oprindelse i Kina og udvidede denne told til importen af glyphosat afsendt fra Malaysia og Taiwan (uanset at det var angivet som havende oprindelse i Malaysia eller Taiwan) med undtagelse af varer fremstillet af Sinon Corporation i Taiwan og et bestemt navngivent selskab i Malaysia.

2. Den seneste udvikling

Kommissionen har modtaget oplysninger i form af en rapport fra et ledende firma, der er specialiseret i at levere virksomhedsoplysninger om bl.a. aktieposter, som tyder på, at der er en forbindelse mellem Sinon Corporation og et andet taiwansk selskab. Dette andet taiwanske selskab, som også er involveret i eksporten af glyphosat, samarbejdede ikke i førnævnte omgåelsesundersøgelse og er derfor omfattet af de udvidede foranstaltninger. Sinon Corporation har ikke nævnt eller anerkendt, at der skulle være en forbindelse til dette andet selskab hverken under eller efter omgåelsesundersøgelsen.

Hvis det i forbindelse med den pågældende undersøgelse var blevet bekræftet, at der var en forbindelse mellem Sinon Corporation og et selskab, der var involveret i eksporten af glyphosat, og som ikke samarbejdede i omgåelsesundersøgelsen, ville muligheden for at indrømme Sinon Corporation fritagelse fra den udvidede told have været udelukket. En tilbagetrækning af fritagelsen med tilbagevirkende kraft kan derfor komme på tale, hvis indrømmelsen er baseret på urigtige eller vildledende oplysninger fra Sinon Corporation. Hvis det bekræftes, at der, efter at fritagelsen blev indrømmet, blev etableret en forbindelse mellem Sinon Corporation og et selskab, der er omfattet af den udvidede told, kan det ligeledes betyde, at fritagelsen skal trækkes tilbage. I lyset af ovenstående bør det undersøges, om Sinon Corporation på det tidspunkt, hvor fritagelsen blev indrømmet, opfyldte samtlige betingelser for at blive fritaget for de foranstaltninger, der blev udvidet til at omfatte importen af glyphosat afsendt fra Taiwan, og i bekræftende fald om selskabet fortsat opfylder betingelserne.

3. Procedure

For at indhente de oplysninger, som Kommissionen finder nødvendige til sin undersøgelse, sender den en kopi af denne meddelelse og et spørgeskema til Sinon Corporation og underretter ligeledes de taiwanske myndigheder. Disse oplysninger med tilhørende dokumentation skal være Kommissionen i hænde senest 21 dage efter offentliggørelsen af denne meddelelse i Den Europæiske Unions Tidende, med mindre andet er angivet.

Alle interesserede parter opfordres hermed til at tilkendegive deres synspunkter, fremsende andre oplysninger end besvarelser af spørgeskemaet og fremlægge dokumentation herfor. Disse oplysninger med tilhørende dokumentation skal være Kommissionen i hænde senest 21 dage efter offentliggørelsen af denne meddelelse i Den Europæiske Unions Tidende, med mindre andet er angivet.

Kommissionen kan endvidere høre interesserede parter, der anmoder herom og kan godtgøre, at der er særlige grunde til, at de bør høres. En sådan anmodning skal indgives senest 21 dage efter offentliggørelsen af denne meddelelse i Den Europæiske Unions Tidende, med mindre andet er angivet.

Alle redegørelser og anmodninger fra interesserede parter indgives skriftligt (ikke i elektronisk form, medmindre andet er angivet) med angivelse af den interesserede parts navn, adresse, e-mail-adresse og telefon-, fax- og/eller telexnummer. Alle skriftlige redegørelser, herunder de oplysninger, der anmodes om i denne meddelelse, besvarelser af spørgeskemaet og korrespondance, som de interesserede parter videregiver som fortroligt materiale, mærkes »Limited« (5) og skal i overensstemmelse med artikel 19, stk. 2, i grundforordningen ledsages af et ikke-fortroligt sammendrag, som mærkes »FOR INSPECTION BY INTERESTED PARTIES«.

Kommissionens adresse:

Europa-Kommissionen Generaldirektoratet for Handel Direktorat B Kontor: J-79 5/16 B-1049 Bruxelles Fax (32-2) 295 65 05

4. Manglende samarbejde

Hvis en af de interesserede parter nægter at give adgang til de nødvendige oplysninger eller på anden måde undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har meddelt urigtige eller vildledende oplysninger, ses der bort fra disse oplysninger og de foreliggende faktiske oplysninger kan anvendes. Hvis en interesseret part ikke samarbejder eller kun delvis samarbejder, og resultaterne af undersøgelsen derfor baseres på de foreliggende faktiske oplysninger i henhold til grundforordningens artikel 18, kan resultatet være mindre gunstigt for den pågældende part, end hvis denne havde samarbejdet.

(1) EFT L 47 af 18.2.1998, s. 1. Senest ændret ved forordning (EF) nr. 1086/2000 (EFT L 124 af 25.5.2000, s. 1).

(2) EFT L 56 af 6.3.1996, s. 1. Senest ændret ved forordning (EF) nr. 461/2004 (EUT L 77 af 13.3.2004, s. 12).

(3) EFT L 30 af 31.1.2002, s. 1.

(4) EUT L 303 af 30.9.2004, s. 1.

(5) Dette betyder, at dokumentet kun er til intern brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43). Det er et fortroligt dokument i henhold til artikel 19 i Rådets forordning (EF) nr. 384/96 (EFT L 56 af 6.3.1996, s. 1) og artikel 6 i WTO-aftalen om anvendelse af artikel VI i GATT 1994 (antidumpingaftalen).